CELEX: E2019J0003
Language: hu
Date: 2020-03-10 00:00:00
Title: A Bíróság ítélete (2020. március 10.) az E-3/19. számú, Gable Insurance AG in Konkurs ügyben (2009/138/EK irányelv – fizetésképtelenség – felszámolási eljárás – biztosítási kárigény – bírói egyezség – a biztosítási kárigények eltérő kezelése) 2020/C 204/17

18.6.2020   
            
            
               HU
            
            
               Az Európai Unió Hivatalos Lapja
            
            
               C 204/23
            
         
      A BÍRÓSÁG ÍTÉLETE
      (2020. március 10.)
      az E-3/19. számú,
      Gable Insurance AG in Konkurs ügyben
      
         
            (2009/138/EK irányelv – fizetésképtelenség – felszámolási eljárás – biztosítási kárigény – bírói egyezség – a biztosítási kárigények eltérő kezelése)
         
      
      (2020/C 204/17)
      Az E-3/19. sz., Gable Insurance AG in Konkurs ügyben – a Bírósághoz a Liechtensteini Hercegség hercegi bírósága (Fürstliches Landgericht) által benyújtott KÉRELEM az EFTA-államok közötti, Felügyeleti Hatóság és Bíróság létrehozásáról szóló megállapodás 34. cikke alapján a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i, az EGT-megállapodáshoz hozzáigazított 2009/138/EK európai parlamenti és tanácsi irányelv (Szolvencia II) értelmezése iránt – a Páll Hreinsson elnökből, Per Christiansen előadó-bíróból és Bernd Hammermann bíróból álló Bíróság 2020. március 10-én ítéletet hozott, amelynek rendelkező része a következőképpen szól:
      
                  1.
               
               
                  A biztosítási kárigénynek a biztosítási szerződés felmondása előtt bekövetkezett biztosítási eseményen kell alapulnia ahhoz, hogy a 2009/138/EK irányelv 268. cikke (1) bekezdésének g) pontja értelmében biztosítási kárigénynek minősüljön. A biztosítási kárigény alkalmazási köre azonban nem korlátozódhat a felszámolási eljárás előtt keletkezett, benyújtott vagy elfogadott kárigényekre, amennyiben a követelés még nem teljes mértékben határozható meg. A 2009/138/EK irányelv 274. cikke (2) bekezdésének g) pontja szerint a nemzeti jog határozza meg a követelések benyújtására, igazolására és elfogadására irányadó szabályokat; beleértve a követelések benyújtására és a kárigények összegének végleges meghatározására vonatkozó határidőket, amennyiben a tartozás bizonyos elemei még nem ismertek, feltéve, hogy a 2009/138/EK irányelv 275. cikke (1) bekezdésének a) pontjával összhangban a biztosítási kárigények abszolút elsőbbséget élveznek bármilyen más igénnyel szemben.
                  A biztosítási szerződésnek a felszámolási eljárás megindítását követő felmondásából eredő, esedékes biztosítási díjra vonatkozó követelés nem minősül a 2009/138/EK irányelv 268. cikke (1) bekezdésének g) pontja szerinti biztosítási kárigénynek.
               
            
                  2.
               
               
                  A 2009/138/EK irányelv 268. cikke (1) bekezdésének d) pontja és 274. cikke (2) bekezdésének i) pontja nem írja elő az EFTA-államok számára, hogy bírósági egyezséghez kössék a felszámolási eljárás befejezését, azonban nem is zárja ki ezt. A felszámolási eljárás lezárásra vonatkozó követelményeket a nemzeti jog határozza meg, a biztosítási hitelezőkkel való egyenlő bánásmód elvének tiszteletben tartása mellett.
               
            
                  3.
               
               
                  A 2009/138/EK irányelv 275. cikke (1) bekezdésének a) pontja nem zárja ki a biztosítási kárigények benyújtására, igazolására és elfogadására irányadó olyan nemzeti szabályokat, amelyek a biztosítási kárigények eltérő kategorizálását és rangsorolását eredményezik, amennyiben ezek a szabályok biztosítják, hogy a biztosítási kárigények elsőbbséget élvezzenek bármely más igénnyel szemben, továbbá hogy a biztosítási hitelezők egyenlő bánásmódban részesüljenek a követelések benyújtása, elfogadása és igazolása tekintetében.